Snemma í nóvember var tekin fyrsta skóflustunga að nýju orlofshúsi sem Læknafélag Íslands hyggst reisa í landi Húsafells , nánar tiltekið að Kiðárskógum 5 . Formaður og framkvæmdastjóri LÍ brugðu sér upp í Borgarfjörð og skrifuðu undir verksamning í umboði orlofsnefndar áður en sá fyrrnefndi mundaði skófluna . Samningurinn er gerður við Eirík Jón Ingólfsson verktaka og hljóðar upp á smíði 70,8 m 2 húss . Það verður einlyft timburhús á steyptum sökkli með þremur svefnherbergjum , baðherbergi , eldhúskróki , rúmgóðri stofu og geymslu . Umhverfis allt húsið verður pallur sem samtals er 155 m 2 að flatarmáli og að sjálfsögðu er heitur pottur greyptur ofan í hann . Hægt er að ganga út á pall úr baðherbergi beint í pottinn . Húsið verður hið vandaðasta að allri gerð , botnplata steypt og gifsplötur í öllum veggjum sem vita að svefnherbergjum til hljóðeinangrunar . Flísar verða á forstofugólfi sem og veggjum og gólfi á baðherbergi og verða þessi gólf ásamt hluta af stofugólfi upphituð . Sérstaklega verður hugað að aðgengi fatlaðra og var húsið lengt um 30 sentimetra frá upphaflegri teikningu til þess að unnt væri að hafa allar hurðir 80 sm breiðar . Gert verður ráð fyrir þráðlausri tölvutengingu í húsinu þannig að það getur orðið " fræðasetur " lækna vetur sem sumar . Húsið á að kosta 15 milljónir króna fullbúið en án húsgagna . Smíði þess á að ljúka um miðjan maí þannig að unnt verði að taka það í gagnið eigi síðar en 1. júní næsta sumar .